PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov 
a o Zbierke zákonov Slovenskej republiky a o zmene a doplnení niektorých zákonov)

1. Pripravovaný právny predpis:

Návrh zákona, zákona, ktorým sa mení a dopĺňa zákon č. 167/2026 Z. z. o medzinárodnej justičnej spolupráci v trestných veciach.

2.  Základné ciele právnej úpravy:

Cieľom návrhu zákona je implementácia nariadenia Európskeho parlamentu a Rady (EÚ) 2024/3011 z 27. novembra 2024 o odovzdávaní trestného konania. Návrh zákona je v pláne Legislatívnych úloh vlády Slovenskej republiky na rok 2026.

Zámerom návrhu zákona je doplniť zákon č. 167/2026 Z. z. o medzinárodnej justičnej spolupráci v trestných veciach o nevyhnutné ustanovenia pre aplikáciu predmetného nariadenia v podmienkach Slovenskej republiky. 

[bookmark: _GoBack]Keďže nariadenie vyžaduje priamy styk medzi justičnými orgánmi členských štátov je nutné upraviť príslušnosť slovenských justičných orgánov na odovzdanie a prijatie žiadosti o prevzatie trestného konania a na ďalšie s tým súvisiace úkony. Okrem uvedeného bude nutné upraviť aj náležitosti opravného prostriedku voči uvedeným rozhodnutiam, postup orgánov po prijatí trestnej veci a proces konzultácií o dohode o zdieľaní nákladov v súvislosti so žiadosťou o prevzatie trestného konania. V neposlednom rade je potrebné vnútroštátne upraviť zber dát a informačnú povinnosť poskytovať štatistické údaje Európskej komisií. 

3. Zhodnotenie súčasného stavu:

Vzhľadom na priamu uplatniteľnosť nariadenia, väčšina jeho ustanovení je aplikovateľná bez zásahu do právnych predpisov. Avšak nariadenie nemôže upravovať niektoré otázky, ktoré spadajú do pôsobnosti členských štátov, ako je napr. inštitucionálny rámec aplikácie alebo postup vnútroštátnych orgánov v rámci vnútroštátneho trestného konania. V právnom poriadku Slovenskej republiky neexistuje právna úprava, ktorá by v tomto smere implementovala nariadenie a upravovala tieto otázky. Preto je nutné pristúpiť k zmene a doplneniu zákona č. 167/2026 Z. z. o medzinárodnej justičnej spolupráci v trestných veciach.

4. Spôsob zapojenia verejnosti do prípravy právneho predpisu:

Verejnosť sa môže zapojiť do prípravy právneho predpisu formou zasielania podnetov či návrhov v intenciách vecného zamerania podľa bodu 2. 

Kontaktné údaje:

Ministerstvo spravodlivosti Slovenskej republiky
sekcia legislatívy
Račianska ul. 71
813 11 Bratislava

email: michal.ragan@justice.sk  

5. Predpokladaný termín začatia pripomienkového konania:

september 2026
2

